
 दूर हिमालय के बर्फ़ीले पहाड़ों पर एक सुन्दर, छोटा सा भालू रहता था। भबलू भालू के लम्बे, चमकीले,
काले, घने बालों पर एक भी स़फेद
बाल न था।
 वह चंचल और शरारती भालू जंगल में सबका प्यारा और माँ
का लाड़ला था।












 




 




 सुबह से शाम तक भबलू सारे जंगल में उछल-कूद



 करता, और माँ बेचारी रट लगाए रहतीं,






 “भबलू बेटा, बदमाशी मत करो।”






 “भबलू, थोड़ी देर बैठ जाओ। आराम कर लो।”






 “अरे भबलू, चोट लग जाएगी! ध्यान से!”






 “भबलू, घर आकर खाना तो खा लो!”



 “भबलू, रात हो गई है बेटा, अब तो सो जाओ।”



 








 




 




 




 




 माँ कहती रहतीं, और मस्त-मौला भालू नई-नई शैतानियाँ करता, उनकी एक न सुनता। यह भी एक ऐसी ही रात की बात है। माँ दिनभर भबलू के
कारनामे झेलते-झेलते थक कर सो गई थीं।



 







 लेकिन भबलू के चंचल दिमाग में ढेर सारे प्रश्‍न
उछल-कूद कर रहे थे,






 “रात को सूरज कहाँ सोता है?”






 “चाँद की मम्मी कौन है?”






 “जब रात को मुझे नींद नहीं
आती, तो मम्मी को क्यों आती है?”






 “क्यों?... कहाँ?... कब?... कैसे?






 कैसे?... कब?... कहाँ?... क्यों?”



 











 भबलू का सिर इतने सारे सवालों से चकराने लगा।



 वह
चुपचाप गुफ़ा के बाहर जाकर बैठ गया। रात का



 अँधेरा अजीबोग़रीब आवाज़ों से भरा हुआ था-झींगुरों की



 किट-किट, ठंडी हवा में सरसराते पत्ते। पूर्णिमा के चाँद और



 तारों की रोशनी में जंगल चमक
रहा था। लेकिन भबलू को



 अब भी चैन न था। तितलियों की तरह कई सारे प्रश्‍न



 अब भी उसके मन
में हलचल मचा रहे थे।
















 दरअसल भबलू का सपना था कि वह कुछ ऐसा कर दिखाए जिससे
पूरी दुनिया चौंक उठे। कोई ऐसी चीज़ जिससे छोटे-बड़े सब बोल उठें, “वाह! भबलू ने तो सचमुच कमाल कर
दिया! उसकी वजह से दुनिया में भालुओं का नाम मशहूर हो गया!”






 मगर कैसे?
ऐसा कौन सा काम था जिससे एक नन्हा-सा भालू दुनिया का सबसे मशहूर जानवर बन सकता
था?
 













 सोच में डूबे हुए भबलू की नज़र देवदार के एक लंबे से
पेड़ पर पड़ी।



 पेड़ हवा में झूम रहा था। जब पेड़ एक ओर लहराता तो ऐसा लगता



 जैसे उसकी
ऊँची, विशाल टहनियाँ चाँद को
छूकर जा रही हों।



 




 अचानक भबलू के मन में एक विचार आया! उसकी आँखें चमक
उठीं,



 खुशी से उसके रोंगटे खड़े
हो गए, और उसका मन किया कि वह नाच
उठे!!



 




 मगर वह जानता था कि अगर उसके शोर से माँ उठ गईं, तो वह तुरन्त



 उसे पकड़कर बिस्तर में सुला देंगी। अगर
उन्हें भबलू के मन की बात



 पता चल गई तो वह उसे खूब डाँटेंगी, और उसका सपना अधूरा रह जाएगा...












 




 




 




 अरे हाँ,
आप सोच रहे होंगे कि आखिर भबलू के मन में पेड़ को देखकर ऐसा कौन सा विचार आया
होगा, जिससे उसके मशहूर होने के
सारे सपने सच हो जाएँगे? मैं
आपको बताती हूँ...



 




 वह हमेशा से ही पेड़ पर चढ़ने में उस्ताद था। अब वह उसी
देवदार के लंबे पेड़ पर चढ़ जाएगा। जब हवा से पेड़ चाँद की ओर झुकेगा, तो भबलू झट से छलाँग लगाकर चाँद पर पहुँच जाएगा।












 




 




 




 




 उसे यकीन था कि वह दुनिया का पहला भालू होगा जो चाँद
पर पहुँच जायेगा।



 सारी दुनिया हैरान हो जाएगी। जंगल के सभी भालू ईर्ष्या से जल
उठेंगे-



 खासकर सोना-मोना, जो
हमेशा उसके सपनों का मज़ाक उड़ाते थे।



 चश्मे पहने बड़े-बड़े वैज्ञानिक (जिनके बारे में
माँ ने भबलू को बताया था)



 अपनी लम्बी दूरबीनों से उसे चाँद पर नाचता देखेंगे।



 








 




 




 




 




 




 




 




 




 




 




 




 




 




 पत्रकार उसके बारे में अख़बारों में लिखेंगे, उसकी तस्वीरें छापेंगे, और उससे ढेर सारे सवाल पूछेंगे। भबलू चाँद से बहुत सी बातें करेगा, और फिर शायद उसे



 अपने सारे प्रश्‍नों के भी उत्तर मिल जाएँगे।
 




 




 




 








 




 




 




 




 




 काश इस वक्त आप जैसा समझदार बच्चा वहाँ होता! जो भबलू
को यह समझा पाता कि पेड़ चाहे जितना भी लम्बा हो, वह चाँद को सचमुच थोड़े ही छूता है। बस दूर से ऐसा लगता है कि पेड़ की लम्बी
शाखाएँ आसमान तक पहुँच गई हैं। मगर अफ़सोस, वहाँ भबलू को समझाने वाला कोई भी ऐसा बच्चा नहीं था।
 













 तो आखिर अपनी खुशी पर कुछ काबू करता हुआ भबलू भालू
जंगल की तरफ़ बढ़ा। ठण्डी-ठण्डी हवा चल रही थी मगर भबलू अपने ख़यालों में इतना खोया
हुआ था कि उसे ठण्ड का पता ही नहीं चला। और अपने मोटे-मोटे भालू वाले बालों के कवच
से उसे गीली ओस का भी एहसास नहीं हुआ।












 वह तो बस जल्दी से देवदार के पेड़ तक पहुँचना चाहता था,



 और अपने सारे सपने पूरे करना चाहता था।



 भबलू तेज़ी से दौड़ने लगा। तेज़...और तेज़...



 दौड़ता रहा, जब तक वह अपने पेड़ तक नहीं पहुँचा।



 पेड़ के नीचे से
भबलू ने ऊपर देखा-हाँ! हाँ!



 उसका अंदाज़ा एकदम सही था।



 पेड़ सचमुच आसमान तक पहुँचा
हुआ था।












 अब भबलू ने न इधर देखा न उधर।



 बस जल्दी-जल्दी पेड़ पर
चढ़ने लगा।



 ऊपर... ऊपर... और ऊपर...



 पेड़ बहुत ही लम्बा था।



 ऊपर चढ़ते-चढ़ते ठण्ड



 बढ़ने लगी।और भबलू ने देखा



 कि धीरे-धीरे पेड़ की टहनियाँ भी



 और
पतली लगने लगी थीं।













 




 मन ही मन उसने सोचा, “टहनियाँ पतली हो रही हैं या कहीं मैं ही और मोटा हो रहा हूँ?!”


लेकिन भबलू भालू को इसकी ज़्यादा परवाह नहीं थी। वह तो
बस चढ़ता गया। ऊपर... और ऊपर...
आखिर वह ऊपर तक पहुँच गया।




 




 खुशी (और ठण्ड, और ऊँचाई) के मारे भबलू को चक्कर आने लगे थे। उसने सोचा, “आह! अब वह पल आ चुका है, जब सब कुछ बदल जाएगा। बस मुझे एक लम्बी सी छलाँग
लगानी होगी, और मेरे सारे सपने सच हो
जाएँगे!”



 




 











 मगर जब आखिरी छलाँग लगाने के लिए उसने अपना सिर उठाया, तो उसने देखा... अरे! यह क्या!?! चाँद तो अब भी बहुत, बहुत, बहुत दूर था! हाँ, उतना ही दूर जितना कि हमेशा था!
 

 




 जब जाकर भबलू को अपनी बेवकूफ़ी का एहसास हुआ। उसे माँ
की बातों की सच्चाई समझ में आई, “भबलू, तुम कुछ करते पहले हो, और सोचते बाद में हो, बेटा।
यह बहुत ग़लत बात है।”



 




 चुपचाप पेड़ से उतर कर गुफ़ा में वापिस जाना ही ठीक
होगा लेकिन...



 



लेकिन...?










 जैसे बेचारा भालू पेड़ से उतरने



 के लिए मुड़ा, यह आवाज़ कैसी...



 




 




 
 



 
  कड़क! कड़क!
 



 




 




 
  कड़क? कड़क?
 



 




 




 
  कड़िक! कड़िक!
 



 
 



 




 




 
  कड़िक? कड़िक?
 



 
 



 








 यह क्या अजीब आवाज़ें थीं? पेड़ की कमज़ोर, पतली टहनियाँ भबलू के वज़न के नीचे टूटने लगी थीं!



 
  म-म-मम्मी!
 





 
  म
 





 
  म
 





 
  मम
 





 
  मम्मीीीी...

!!
 
 
 









 ढप
!!



 




 चारों ओर सन्नाटा था। न कोई चूँ, न कोई चाँ। माँ अचानक गहरी नींद से चौंककर उठीं।
“भबलू?” मगर भबलू गुफ़ा में कहीं
नज़र नहीं आ रहा था।



 




 “भबलू?” गुफ़ा के आसपास भी छोटा भालू नहीं
मिला।



 “भबलू...?! भबलू...!?



 भबलू, मेरे
बच्चे, तू कहाँ है?”



 “भ...ब...लू...!!”






 हाय!



 माँ, हाँफ़ती-हाँफ़ती, काँपती हुई जंगल में इधर-उधर भागने लगीं।



 




 “भबलू!?!!??”



 




 लेकिन भबलू बेचारा तो जंगल की ठण्डी, गीली ज़मीन पर पड़ा था। बिना हिले डुले। आँखें बंद।
एकदम चुप।



 




 “भबलू !!??!!” हाय!



 




 माँ ने नन्हे भालू को करीब से देखा। उसकी छाती पर
गहरी चोट थी। भबलू का खून धीरे-धीरे जंगल की ज़मीन को लाल रंग रहा था। और भबलू पड़ा
था बिल्कुल शांत।












 




 




 “भबलू बेटा, तुझे क्या हो गया मेरे बच्चे?” माँ की आँखों से टप-टप आँसू गिरने
लगे।



 




 अब क्या होगा? क्या भबलू की कहानी यहीं समाप्त हो जाएगी? यहीं, इस दुख भरे मोड़ पर? चलो देखें आगे क्या होता है...



 




 माँ सिसकियाँ लेती हुई अपने भबलू के पास थीं। अचानक
माँ के हाथ में कुछ गुदगुदी सी हुई। यह क्या! उनके हाथ में एक बारीक, चमकीली सी चीज़ नाच रही थी। वह चीज़ एक लम्बे धागे की
तरह थी और जब माँ ने ऊपर देखा तो वह चौंक गईं! वह लम्बा चमकीला ‘धागा’ असल में
चाँद की किरण थी। उन्हें ऐसा लगा जैसे चाँद हँसकर उनसे कुछ कह रहा था, “हाँ, हाँ जल्दी करो!”












 




 




 




 




 माँ समझ गईं चाँद क्या कहना चाहता था। उन्होंने झट से
देवदार का एक नुकीला सुईनुमा पत्ता उठाया, और किरण को उसमें पिरो कर भबलू के घाव को सिलने लगीं। भबलू के काले-काले बालों
पर किरण और भी चमक रही थी। घाव भरते ही भबलू ने आँखें खोलीं... “माँ! मम्मी मुझे
माफ़ कर दो... वह पेड़... और चाँद... मुझे लगा... मगर... मुझे माफ़ कर दो मम्मी!”












 




 




 




 




 




 मगर माँ की आँखें अपने लाड़ले बच्चे को फिर बोलता देख
खुशी से भर आईं। उन्होंने भबलू को गले से लगाकर शांत किया, “कोई बात नहीं भबलू बेटा। अब तू
बिल्कुल ठीक है मेरे बच्चे...”



 











 बीच जंगल में बाकी भालू भी वहाँ इकट्ठे हो गए थे। भबलू की छाती पर चमकते गोल आकार को देख सब हैरान थे। वे नहीं जानते थे कि यह पतली, चमकती गोल धारी सचमुच चाँद की किरण है।





 “वाह भबलू! हमने ऐसा कुछ पहले
कभी नहीं देखा!” बूढ़े भालुओं ने सिर हिलाते हुए कहा।





“अरे भबलू! अब तो तुम जंगल के सबसे सुन्दर भालू हो!” कुछ लड़की भालुओं ने
शर्माते हुए कहा।










 




 




 




 




 




 और सोना-मोना? दोनों बेचारे बिल्कुल चुप खड़े थे। अब वे कहते



 भी क्या-भबलू का सपना आखिर सच जो
हो गया था!



 




 जब बाकी भालुओं को पूरी कहानी पता चली, तो छोटे-बड़े, सभी भालुओं



 ने ज़िद की कि उन्हें भी गोल आकार का ऐसा चमकता हुआ चिन्ह चाहिए।



 माँ ने हँसते हुए चाँद की तरफ़ देखा और एक और किरण पकड़ ली।



 





 देवदार के नुकीले पत्ते में उसे फिर से पिरो कर दूसरे
भालुओं की छाती पर भी एक-एक कर चिन्ह सिलने लगीं। भबलू को बड़ा मज़ा आ रहा था। वह अब
भी नीचे बैठा अपनी छाती पर बने चमकते हुए चिन्ह को बार-बार देख रहा था। चाँद की
किरण कितनी सुन्दर थी! अचानक उसे याद आया कि अब तक किसी ने चाँद को धन्यवाद नहीं
कहा था।
 








 “अरे रुको मम्मी! सब लोग
रुको! चाँद को देखो!”



 




 और सचमुच,
चाँद अब पहले जैसा बड़ा सा चमकता हुआ गोला नहीं था। अब वह कुछ पतला, कुछ कमज़ोर सा नज़र आने लगा था। सभी भालुओं को बहुत
बुरा लगा, “ओहो! हमने चाँद की इतनी
सारी किरणें ले लीं कि चाँद बेचारा खुद छोटा पड़ गया।”



 




 मगर चाँद मुस्करा कर बोला, “कोई बात नहीं प्यारे भालुओं। कुछ
दिनों में मेरा जादू देखना!”












 




 




 




 




 




 




 




 




 और हाँ,
कुछ दिनों में चाँद वाकई फिर से पहले की तरह गोल-मटोल दिखने लगा। और फिर भबलू
की माँ ने और भालुओं की छाती पर चिन्ह सिलना शुरू कर दिया।






 आप भी रात को आसमान देखकर समझ सकते हैं। जब चाँद
पतला-दुबला हो जाता है, तो
हिमालय के बर्फ़ीले शिखरों पर भबलू की माँ अपने नए काम में व्यस्त हैं।
 




 फिर जब चाँद धीरे-धीरे पहले की तरह गोल बन जाता है, तब भबलू की माँ चाँद को आराम दे रही हैं।












 क्या कहा आपने? भबलू का क्या हुआ? अरे
हाँ, नन्हा भबलू तो सचमुच मशहूर
हो गया था। आखिर उसके बिना हिमालय के बाकी भालुओं को इस चिन्ह के बारे में कैसे
पता चलता? सच है अगर भबलू उस रात को
देवदार के पेड़ से ना गिरा होता तो भालुओं को इस चमकते, सुन्दर चिन्ह के बारे में कभी पता न चलता।



 




 ऐसा है कि नहीं?!



 




 




 




 




 




 




 




 
  हाँ, आप
भी किसी चिड़ियाघर में या किताब में हिमालय के भालुओं को ज़रूर देखिएगा। तब मानेंगे
कि मेरी कहानी बिल्कुल सच है!

 भबलू भालू की सैर
 (Hindi)



 भबलू भालू के जीवन में कई उतार-चढ़ाव आते हैं। चंचल भबलू के जीवन में रस भी इन्हीं उतार-चढ़ावों की वजह से आता है। पढ़िये भबलू की रसीली-रहस्यमई-रोमांचक कथा और हिमालय के भालुओं के राज़दार बनिये!



 यह पठन स्तर ३ की किताब है, उन बच्चों के लिए जो खुद पढ़ने को तैयार हैं।



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

